text:
Remigji a
nol jere masse convint cuant ch'a la veve maridade, nancje tant pe so presince
o pe figure fisiche, parcè che Armide e jere un toc di femine ch'a faseve voltâ
ducj i mascjos cuant ch'a passave denant de ostarie la domenie lant a messe;
cun chel pas di bersalîr, il pet in fûr e il cuel de cjamese ch'al platave pôc
e nuie, un daûr che diu nus vuardi, tant che une cjavale di siele, ch'al
brusave di calôr sot lis cjaladis masculinis ch’a si incrosavin propri li. Il
caratarut, chel sì, al nol jere di chei plui facii; une zovine sclete, fuarte,
si pues dî comandine, e al jere propri ce ch'a no i leve jù a Remigji. Lui,
ancje lui, un biel zovin ben metût cul fisic, tant ch'a lu vevin clamât sot te
artiliarie di montagne, a si jere inacuarzût dulinvie il morosâ di jessi un
grum plui debil di jê di caratar; in sumis, a no i leve jù di sbassâ simpri il
cjâf e dâi reson a jê, soredut jenfri i amiis. Ma vignûts al duncje, a no si
jere sintût di çoncjâ dut e molâle par simpri daspò vê morosât par cuatri agns,
cun tante sodisfazion corporâl di une bande e di chê altre e a la fin,
rassegnât, a la veve maridade.
Il leam coniugâl,
daspò tancj agns di morosâ ben vivûts, a nol mostrave crepis di sorte de bande
dal jet, là che invezit il rapuart al scomençave a rusinîsi e fâ viodi plui di cualchi
criche e jere la paronance de famee, e Armide, lant daûr dal so caratar, e veve
cjapât a colp in man il baston dal comant. A lui a no i leve jù, e cussì
Remigji al cirive ogni ocasion par stâ vie di cjase, e no i restave dificil,
jessint che di mistîr al faseve il cjaradôr puartant rudine da gjave fintremai
ai cantîrs dulintor, e a i tocjave plui di cualchi volte di passâ fûr la gnot.
Un lavôr di faturis ch'a ti faseve tirâ fûr juste di vivi, vanzant pôc e nuie;
no di fâ miserie ben si intint, ma nancje di straçâ. Par chest Armide, ch'a
tignive il scansel dai bêçs, a no lu veve lassât riscjâ cuant che lui al voleve
comprâsi un camionut e lassâ i cjavai te stale.
Jenfri un
ripic e chel altri e rivà chê domenie disgraciade, cuant che Remigji ch'a si jere
notât par un radun di alpins tal Trentin, al partì di buinore cui siei amîs cun
la coriere cjariade di salams, formadi, une damigjane di vin e ogni altri ben
di diu. Ogni tape e jere buine par meti alc sot i dincj e dai une bagnade al
bec, cence contâ che daspò la sfilade a vevin metût sù une tende ta un zardin
di Trent, e li i tais a jerin deventâts litris, tant che ae sere a vevin netât
su dut ce ch'a vevin puartât vie. Ven a stai che al moment di tornâ indaûr a
jerin ducj plens tant che il Tiliment in plene.
Armide e
veve cenât di bessole cun la radio piade su le stazion di Cjaudistrie ch'a
mandave cjançons di Giorgio Consolini, cuant che dibot un acut di
"Mamma" al ven çoncjât di un comunicât urgjent, chei che cumò a ju
clamin Breaking News: "
Interrompiamo le trasmissioni per darvi conto di un grave incidente stradale
avvenuto nel trentino dove un pullman di partecipanti al raduno degli alpini,
uscendo di strada in curva è precipitato in un burrone. Tutti i venti
passeggeri, compreso il conducente, sono purtroppo periti; sono in corso di
accertamento le cause dell'incidente".
“A diu jo, a
diu jo, puare me, cemût fasio cumò cence il gno Remigji…” a ciulave Armide tal
mieç dal curtîl, cjatant un tichinin di confuart dome cuant che un curtilant al
vignî fûr cun le ultime gnove:
“E disin che
la SGEA, la societât de coriere, e vedi di scugnî ripaiâ lis fameis des vitimis
par vie che l'autist al moment dal incident al jere cjoc in bale. "Po ben"
e pensâ Armide rinfrancjade dibot, " te disgracie...il Parieterni a nol
mande mai un mâl cence tornâti indaûr alc di ben". Lant a durmî te sere,
si ere une vore pintude di chel pinsîr e i domandâ perdon al puar Remigji.
La dì dopo
viers misdì e sintì sunâ il campanel de puarte e vierzìntle viodè comparî
Remigji san e salf; pe grande sorprese e jere stade dome buine di dî:
"
Ma...ma no jeristu su la coriere.." " Sì " i rispuindè lui,
" ma dome fintremai al autogrill ch'a sin fermâts a fâ l'aghe, daspò, tant
ch'o eri in bagn, lôr te confusion a son tornâts a partî cence di me."
" Cjo
mo, ve ca, cuant ch'al è di cjapâ un franc a tu sês simpri a cagâ" e je
stade buine di dî te grande sorprese e delusion.
Valis a capî
lis feminis!
di Bepo Zefon


c: text/html

text:
Intant
de riunion dai 27 di Lui, la maiorance parlamentâr catalane formade
di Junts pel Sí
e CUP e à fuarçât il vôt su lis conclusions de comission di studi
sul procès costituent e e je lade cuintri de ordenance dal tribunâl
costituzionâl spagnûl che, juste cualchi zornade prime, al difidave
i orghins di guvier de Catalogne dal votâ il document. Lis
conclusions de comission a son stadis fatis buinis cui 72 vôts de
maiorance indipendentiste, intant che i 10 membris di Catalunya
sí que es pot a àn votât cuintri. La
diestre spagnoliste (PP e Ciutadans)
e je jessude de aule par no partecipâ a di un at che e calcole di
ilegâl, i socialiscj invezit a son restâts dentri ma cence
partecipâ al vôt. Il document aprovât al previôt un percors
costituent dividût in trê passaçs, a partî di un procès
partecipatîf di svilupâ cuntun forum sociâl formât di membris de
societât civîl. Il secont passaç al previôt prime di disleâsi
dal stât centrâl cuntune serie di leçs che a permetin la gjestion
separade dal stât sociâl, des jentradis e di dut ce che in dì di
vuê al è controlât dal stât spagnûl, e po di davuelzi des
elezions par meti sù une Assemblee costituente che e prepari la
Costituzion de gnove Republiche catalane. Il tierç passaç al
previôt la aprovazion dal test costituzionâl par mieç di un
referendum popolâr.
Font:
El Punt Avui,
28/07/16;
Naiz:, 28/07/16

robotstxt: allowed

filter: keep


text:
La autonomie energjetiche ise pussibile?
Puedial il Friûl rivâ ae autonomie energjetiche, timp une trentine di agns, svilupant la produzion di energjie gjavade fûr di chês risultivis tant che il soreli, l’aiar, la aghe o dai refudums che si puedin tornâ a doprâ?
«No, autonomie no, impussibil. Dut câs si à di incressi une propension pe energjie verde bielzà ben inviade in Friûl, diminuint cussì la dipendence dal forest». Al è stât chest, in struc, il messaç saltât fûr de Lezion di autonomie davuelte ai prins di Març a Sant Laurinç dal Lusinç su iniziative dal Laboratori di Autonomie cu la partecipazion di Matteo Mazzolini, diretôr de Agjenzie pe energjie F-VJ e Fulvio Stel, professôr di Fisiche de atmosfere te Universitât di Triest.
Par chest, e conte Elisabetta Basso dal Laboratori, «il Friûl al varès di vê grande atenzion par doprâ miôr e di plui la sô aghe par fâ energjie e il soreli. Ancje l’aiar al pues dâ sodisfazion». Confermât che tal mont produtîf e je la industrie a supâ un slac di energjie; invezit la agriculture e je la ocupazion che a ‘nt domande di mancul. Ancje lis cjasis, però, a fruin un grum di energjie. Inalore, al è stât sotlineât, bisugne che dongje de produzion alternative si ciri di consumâ mancul pussibil, cun compuartaments sparagnins e intervents sui fabricâts: dal cambiâ i sieraments a fâi il capot ae cjase, fintremai a meti sù i implants pal cjalt e pal frêt plui economics in cont di energjie.
Par chest procès, un sburt bon di fâ la diference «al è il supuart de istituzion regjonâl aes fameis par che a intervegnin a miorâ di un pont di viste energjetic lis lôr proprietâts. Alc al è stât fat ma bisugne lâ indevant e fâ di plui», e siere Basso puartant lis conclusions dal dibatiment.
Ancje parcè che i furlans si son dimostrâts sensibii, come che al mostre il fat che i implants fotovoltaics e dal solâr termic a son calâts tai ultins timps ma no tant che si podeve spietâsi cul vignî al mancul dai contribûts in merit. In sumis, al pâr che in Friûl si invistissi te tutele dal ambient, e duncje dal om, ancje se a calin lis agjevolazions economichis. (A.L.) ❚


text:
NO PAR FURLAN… MA BOGNS. La lenghe furlane contade par inglês / “IS”, Arrogalla al messede vôs e sunôrs de Sardegne
La lenghe furlane contade par inglês
Tal 2007 l’innomenât neurolic e neurolinguist Franc Fari al meteve adun une racuelte di saçs cun chê di dâ fûr un manuâl di alte divulgazion scrit par furlan e dedicât ae lenghe furlane. Vot agns dopo chel test al salte fûr intune gnove version fûr par fûr par inglês: Handbook of Friulian Linguistics.
I contribûts di Giovanni Frau su la storie de lenghe, di Franco Finco su fonetiche e fonologjie, di Laura Vanelli su la morfologjie, di Paola Benincà su la sintassi, di Carla Marcato sui aspiets lessicâi e semantics, di Federico Vicario sui dialets dal furlan e di Alessandro Tavano e Elena Collavin sui aspiets pragmatics a son stâts inzornâts e voltâts. La part su la neurolinguistiche, che in chê volte e jere stade prontade di Fari, cumò e ven firmade di lui e di Cristiano Crescentini, compagn de cure di dut il volum.
Par sigûr, cemût che a scrivin tes lôr prefazions Furio Honsell e Alberto Felice De Toni, cheste edizion par inglês e varès di slargjâ la cognossince de lenghe furlane, massime tal mont academic. Propit par chel, cul libri sot dai voi, si stente a capî cemût mai che in cualchidun dai saçs lis parts testuâls par furlan no son scritis te sô grafie uficiâl (e nancje te grafie fonetiche internazionâl) e si domandisi se no si varès podût zontâ alc ancje in cont dai aspiets sociolinguistics e politics.
F. Fabbro – C. Crescentini (eds), Handbook of Friulian Linguistics, Forum, Udin, 2015. ❚ (Ma- Sto.)
_______________________________
“IS”, Arrogalla al messede vôs e sunôrs de Sardegne
Arrogalla al torne a colpî, tant che musicist, rangjadôr e produtôr e pai dîs agns de etichete discografiche S’Ardmusic al messede vôs e sunôrs e al met dongje un disc che in chel istès al è un omaç ae produzion musicâl sarde contemporanie e ae scriture di Sergio Atzeni.
Il compositôr di Quartu Sant’Elena al recupere materiâi che a fasin part dal repertori di Elena Ledda, Mauro Palmas, Andrea Parodi, Elva Lutza e Mario Brai e si zove de colaborazion di diviers di lôr, a tacâ dal Cuncordu ‘e su Rosariu di Santu Lussurgiu e di Gavino Murgia. Il risultât al è plasevul e inmagant.
Arrogalla, IS – S’Ardmusic Revisited vol. 1, cd S’Ardmusic, 2016. ❚ (Ma- Sto.)


text:
FRIÛL EUROPE. La UE e je ferme, la Corsiche e ten bot e alc si môf in Catalogne
I fats di Nize e di Munic dai 14 e dai 23 di Lui e il dopli colp di stât in Turchie, ma ancje il braç di fier diplomatic tra la Corsiche e il guvier di Parîs, un incuintri a Bruxelles su la promozion des lenghis minoritariis e i risultâts di un scandai fat in Catalogne. In Europe a sucedin un grum di robis, plui o mancul brutis e plui o mancul bielis: par sigûr al è alc che si môf e dongje di chel la Union Europeane e je ferme, forsit parcè che no sa ce fâ e cemût.
Magari cussì no, a son ancjemò muarts e terôr. Dopo che intant dai campionâts europeans di balon no son stâts problemis di ordin public, fûr che tal câs des violencis dai hooligans inglês, rus e cravuats, tal Stât francês al è tornât il vencul dal terorisim. Te serade dai 14 di Lui, a Nize un om cuntun camion al è jentrât te innomenade Promenade des Anglais e al à fat un maçalizi: otantecuatri muarts e passe dusinte ferîts.
Si à fevelât di atentât jihadist, ma ancje di une azion di un individui fûr di se, cence motivazions politichis e religjosis. Par sigûr alc nol à funzionât tal aparât di sigurece francês e alc nol funzione tes societâts europeanis. Lu conferme ancje il gnûf fat di sanc che al è stât a Munic ai 22 di Lui.
Che la Europe e vedi cualchi probleme di sigurece e che i tancj beçons spindûts di ognidun dai Vincjevot pe difese no vedin une rese concrete a pro dai citadins lu pensin in tancj di lôr, ancje se lu disin in pôcs. Tra chei pôcs plui di cualchidun al fevele di esercit european. Però par metilu impins pardabon e coventarès chê Europe, pardabon unide sul plan politic e istituzionâl, che no je, cussì la situazion e je compagne di chê dal faliment dai progjets de CED (Comunitât europeane di difese) e de CPE (Comunitât europeane di difese) passe setante agns indaûr.
Tes capitâls dai Stâts europeans, ancje daûr des indicazions dai USA, a àn miôr fâi fâ il lavôr sporc di gjestî lis situazions di crisi a cualchidun altri. Par esempli ae Turchie, che e veve la mission di fâ fûr Assad doprant i jihadiscj e po chê di fâur cuintri ai integraliscj, ma no à jonzût nissun dai doi risultât e anzit e cîr di vuadagnâ propit de incressite de instabilitât de zone.
Il “sultan” di Ankara, Erdogan, di une bande al à infuartît in maniere autoritarie il so podê e di chê altre al à negoziât cun Bruxelles gnûfs jutoris pes azions militârs a soreli jevât e pal contigniment dai dispatriâts. Ai 15 di Lui al è stât ancje un tentatîf di golpe cuintri di lui e daûr di chel e je rivade une gnove strente: il golpe lu à fat il stes president, cun epurazions, torturis e altris gnovis violazions dai dirits umans. E cu la Europe che e reste a cjalâ.
Par fortune che e je ancje une altre Europe: chê che e je a pro dai dirits e de diversitât linguistiche. Ai 14 di Lui al è stât un gnûf incuintri tra une delegazion dal NPLD (la Rêt pe promozion de diversitât linguistiche) e il comissari european pe istruzion e pe culture Tibor Navracsics.
Viodarìn ce che al nas, intant il premier francês Manuel Valls al è stât a Aiacciu ai 5 di Lui e al à dit di no aes rivendicazions in cont de couficialitât de lenghe corse. Cundut achel, il president dal guvier regjonâl Gilles Simeoni e chel de assemblee Jean-Guy Talamoni no àn vude pôre di tornâ a bati su chê e su altris cuistions che a tocjin la isole e la sô int e di Parîs a son rivadis almancul garanziis a pro de presince de lenghe te scuelis.
E tal Stât spagnûl? Lis elezions dai 26 di Jugn no àn cambiât plui di tant il cuadri che al jere jessût dal vôt de fin dal 2015, ma al è alc che si môf in Catalogne, là che ai 22 di Lui al è stât dât fûr dal Centre d’Estudis d’Opinió (CEO) il risultât di un scandai statistic che al mostre che se al fos un referendum pe indipendence la maiorance e votarès a pro. Di tignî di voli. ❚
Marco Stolfo


text:
Otubar 2015
OTUBAR - PRIME PAGJINE. EDITORIÂL - Triest citât metropolitane: lis bausiis dai partîts talians / Cungjò, pre Laurinç / Ricors cuintri dal Italicum, la leç eletorâl che e fâs dam al Friûl, tal cidinôr di ducj / PAGJINE 2 – Cjamaris Di Cumierç: la oligarchie di Pordenon e la sô “boutade” antifurlane / Il gnûf plan energjetic regjonâl. I numars e il futûr de Regjon in chest cjamp / PAGJINE 3 - Referendum par vê une Regjon Friûl-Triest, ma no dome: i cuesîts a saran cuatri / A Tumieç, un contentin pal tribunâl / PAN…em et circenses. L’aniversari des Frecis parsore il Friûl di Mieç / PAGJINE 4 – Nuie Premi Friûl pal secont an: cualchi riflession / La opinion di cui che al à partecipât / Liste di aur / PAGJINE 5 - Catalan? la lenghe dai catalans e… dai forescj. Lu disin i risultâts de ultime indagjin sociolinguistiche sul ûs de lenghe / Ho sabies que…? (Savevistu che…?) Curiositâts e informazions su Catalogne e Catalan / PAGJINE 6 - Judâ insegnant a judâsi: lis ultimis ativitâts di «Aghe dal cîl» / Riforme sanitarie regjonâl, e va indevant la bataie / Il menau di Çurçuvint: fâi cuintri ae crisi restant in Cjargne / PAGJINE 7 - La crisi di vocazion dal sindacât e la regjonalizazion che je par rivâ / L’impegn di une racuelte di firmis par sostignî une leç par un fisc ecui e solidâl / Ancje chest an si fasin lis elezions dal “parlament furlan” e la consultazion no sarà dome digjitâl / PAGJINE 8 - SLOVENIE. In Italie cumò e je “la buine scuele”, ma in Slovenie cemût ise la scuele? / FRIÛL EUROPE. Zornadis di lenghis, di dirits e di autodeterminazion / Paîs Catalans: manifestazion moltitudinarie pe indipendence / PAGJINE 9 - Une balade pe liende partide di Secuals e rivade insom dal mont: “Oggi è sabato sera” dai Leuq e Maurizio Mattiuzza / “La gnot des plêfs”, par valorizâ un grant patrimoni / ZODIAC FURLAN. Belance / PAGJINE 10 - IL GRANT LUNARI DAL FRIÛL. Otubar / IL FERÂL. La muart dal just. Par memoreâ pre Renzo (viôt l’articul in prime pagjine) o publichìn chest articul di pre Toni, che al riflet su le muart / Il ricuart di un amî che al jere ancje lui in “fabriche” / PAGJINE 11 - Cuatri furlans cun lirichis in marilenghe in finâl al premi di poesie Gozzano / SIMPRI BOGNS. Silvana Schiavi Fachin, 99 peraulis. Fevelâ cul mont, S. Vît dal Tiliment 2014 / PAGJINE 12 - A TU PAR TU. Ce che a disaressin dal Friûl di vuê, chei che a àn fat la sô storie. Hasta la furlanitad (Tina ModottI) //
*** I articui a son disponibii fracant sul titul. Buine leture.


text:
“Ho sabies que…?” (Savevistu che…?) Curiositâts e informazions su Catalogne e Catalan
La Catalogne e je viodude di un grum di minorancis tant che un esempli sflandorôs, e cun reson.
Ma di tant sflandôr no si à di lassâsi inceâ, rivant a pensâ, cu la ande vitimiste dai colonizâts, che o sin noaltris i piês dal mont e la cause dal nestri mâl. In Catalogne a son situazions diferentis di tignî in cont e, cundut che cualchidun no si vise, a son ancje problemis.
1) La lenghe catalane le fevelin un nûf milions di lôr, tun teritori che al cjape dentri: Catalogne, Paîs Valenzian, Isulis Baleârs, une striche di teritori dongje de Catalogne, ma sot Aragon (Franja de Ponent) e une sot de France (Catalunya Nord), Andore, la citât di L’Alguer in Sardegne. Une difusion demografiche e gjeografiche plui grande di tantis lenghis no minorizadis de Europe (par es. albanês, danês, sloven…): fâ azions che si fondin suntune presince cussì al è tant diviers che no fâlis par une lenghe plui piçule.
2) Des diviersis zonis là che si fevele, chê dulà che il catalan al somee plui in salût e je la Franja de Ponent, là che al è mancul tutelât! Un paradòs che al à lis sôs resons: al è un teritori rurâl cun mancul imigrazion di altris bandis di Spagne, e al gjolt in mût indiret di tantis misuris par merit de Catalogne (radios, televisions, gjornâi, editorie, prospetive di studiâ tes universitâts catalanis…)
3) Une politiche linguistiche serie a pro dal catalan si le fâs pal plui in Catalogne e a Andore, tant di mancul tes Isulis Baleârs e tal Paîs Valenzian (e i risultâts si viodin, cul catalan in recession), scuasi nuie sot France e Italie (di fat al è in vie di estinzion).
4) Ancje in Catalogne e je stade e e je une resistence interne ae planificazion linguistiche, cun academics e inteletuâi che a àn batût e a batin cuintri de normalizazion e di iniziativis che a àn efiets positîfs clârs: lis barufis su la lenghe e su cemût promovile, no lis vin dome nô.
5) Ancje cuintri de lenghe catalane e je une vuere sporcje che e smicje ae strumentalizazion des varietâts locâls (in particolâr il “valenzian”) no par valorizâlis, ma par debilî dut il sisteme catalan. Pal catalan de Franja de Ponent, il guvier regjonâl di Aragon al è rivât a definîlu “aragonês orientâl”.
6) Tal secont dopovuere pre Josef Marchet al calcolave il catalan tant che lenghe in grant pericul, cun mancul prospetivis di vite dal furlan: la storie e à cjapât une altre plee.
7) La politiche spagnole cuintri de lenghe catalane e je une vore plui ative e agressive di chê taliane cuintri dal furlan: in Spagne si viôt che lis lenghis diferentis dal castilian a dan fastidi e si fasiur campagnis contrariis a palês. In Italie, aromai, si fâs fente di nuie e si lasse che a muerin. No si sa ce che al è piês.
8) Il “nazionalisim” catalan al cjape dentri indreçaments indipendentiscj, ma ancje dome autonomiscj: in gjenar, tai scandais, si declarave di ideis indipendentis il 20-30% de popolazion. I partîts che a metevin la indipendence de Catalogne tai prins ponts dal program a àn vût par agns la maiorance assolude dai vôts, ma a fevelavin di indipendence dome par vê (plui) autonomie. Cu lis evoluzions economichis, politichis e sociâls dai ultins agns e mês, al sarà di viodi se l’indipendentisim al cressarà tal concret, e no dome tes manifestazions.
9) Il nazionalisim catalan, fûr de regjon de Catalogne, al è debil: tal Paîs Valenzian e tes Isulis Baleârs, par esempli, a son stâts simpri al podê la diestre spagnole o la çampe moderade spagnole.
10) Magari cussì no ancje i massims responsabii dai partîts nazionaliscj catalans, par agns al guvier regjonâl, (chê che e jere Convergència i Unió) a son stâts protagoniscj di câs di coruzion.
Di là di dut, i catalans a àn cjatât une lôr vie par difindi autonomie, lenghe e identitât, che no je la uniche, buine par ducj. Si scuen cjalâ chei altris, ma il Friûl, par frontâ i siei problemis, al à di cjatâ une vie furlane. ❚
Sandri Carrozzo


text:
IL FERÂL. Tignî dûr
Al jere il 1981: a 5 agns dal taramot, servitûts militârs ancjemò a plen… e pre Antoni al comentave sul ultin mês dal lunari e al invidave a no molâ. Vuê il contest storic al è cambiât, ma il sfas de Italie di cumò al è il centralisim simpri plui evident che al scancele e al scjafoie lis minorancis… bisugne tignî dûr, ancjemò.
(Redazion)
***
O sin rivâts ancje chest an insom dal lunari e o stin par roseâ l’ultin sfuei. Tal mont si viôt bombis, violence, straçariis, porcariis, injustiziis e tantis altris robatis che a cressin simpri plui; e voie di fâ ben che e cres simpri mancul. Ma però o sin persuadûts che, se ancje a nivel di place o di gjornâl o di grande plere che e fâs opinion, i prepotents e i furbos e i lazarons a cjapin simpri plui spali, a nivel di persone (chel che lu clamin «riflùs») a ‘nd è simpri int che e lavore, e scombat, e pare indenant la carete cun fede e cence fâ scjas. A son chei che a pochin indenant la storie, ancje se no laran mai a finîle sui libris di storie.
Tal nestri Friûl, che al è tal mont, la sunade no pues jessi diferent. Se si cjale la façade e la part uficiâl (istituzions, partîts, scuele, gleseam, studiâts e vie) e ven la disperazion e il convuls. Se però si pense a tancj furlans che dì par dì, cun pazience e passion, a stan cjapant cussience dai problemis de nestre tiere e si consumin la vite tal lavôr e tai principis sans de nestre tradizion plui gjenuine, alore il cûr si vierç ae sperance e si scuen tignî dûr e lâ indenant. Par no che la storie, simpri strie cui tibiâts, ju folpei inmò di plui; par che a puedin jessi simpri plui lôr a indreçâ il tamon de storie. Par dâur vôs a di chei che no ‘nd àn; par dâur une man a di chei che se meretin.
Svolant, par resons di puest, sui grancj berdeis nostrans (fruts che a scuegnin glotisi une scuele foreste; mestris che no àn inmò capît che si à di rispietâ il canai te sô storie personâl e sociâl; predessam che i ten plui al pape che no ae sô int; studiâts che si capìs che a àn studiât dome parcè che no rivin adore di fâsi capî; universitât che e pararès plui bon tun repart di rianimazion che no là che le àn imbastide; gjavis di tiere buine te Basse e spopolament te Alte; crisi de industrie ancje là che si crodeve che e ves fondis saldis; invasion tai ufizis e tes istituzions statâls e parastatâls di dute la pestilence e prepotence talianote; tradiment sistematic dai partîts di dut ce che al è «cuistion Friûl», e vie indenant) si fermarìn un credo su cualchidun che nus somee che si scuen bati simpri cence mai stufâsi.
I paîs dal taramot si cjatin intrigâts parcè che bêçs no ‘nt rive, almancul pe int. E i bêçs no rivin parcè che la barache taliane e je a remengo e i sorestants lis àn tentadis dutis, fale che une politiche di serietât e di programs prime che di formulis e di etichetis. Po ben, i bêçs dal taramot o vin dirit, e lôr a àn di dâju. E je ore passade che par salvâ la nestre patrie si scuegni spietâ di salvâ il baracon statâl. Che nus dedin il nestri e che a vadin a trai.
E sul trai al ven fûr il secont berdei: che in Friûl no podìn plui lâ indenant cun tantis sclopis e casermis. Chest an a àn batût fieste e disdivore, cun cjampane grande e campanel, su la fortune di vê il plui grant concentrament militâr de republiche. Si à viodût ce sorte di fortune che nus puartin e ce tant dam ancje morâl che nus tocje cjapâ di mieç. Se l’Italie e à chê di difindisi, che si cjati altris braidis di sbarâ e fâ marciâ i soldâts. Cussì ancje altris regjons, in non de unitât «nazionâl», a podaran sintî a cjantâ pes casermis e a podaran fasi une palanche cul spaç de droghe e cui putaneçs e a podaran lei il non dai lôr paîs ogni dì su chê cronache che nol stâ ben jessi metûts. Vonde cu lis sclavitûts militârs. Ancje in non de pâs, che cumò, magari a cjacare, ducj le bramin.
L’ultin cantin, ultin parcè che plui cjâr ma prin par impuartance, al è chel di salvâ no dome la culumie e il teritori e la pâs e di tornâ a fâ sù il Friûl ferît, ma ancje di dâi dignitât e onôr e sflandôr ae nestre culture, fasintle deventâ il pan di ogni dì e di ogni situazion. e no une massepassuderie o·un lus par studiâts o nostalgjics. Tun mont che al cambie di fâ spavent, o volìn che a cressin fueis gnovis ma su la lidrîs di simpri.
O invidìn partant ducj chei che a disin di vê a cûr la nestre tiere, a metisi une man su la cussience e a domandâsi se a àn fat dut ce che a podevin e se magari a puedin fa alc di plui. No crodìn a int che e ven di fûr a salvânus. Nus mandaressin il cont in zornade. Nant che a sedin i furlans a ripiâ la paronance de lôr storie e de lôr culture.
La strade, lafè, e je lungje e lis tentazions di fermâsi, di voltâsi, di rassegnâsi; di dî che aromai ce che al è al è, a son tantis. Ma o volìn sierâ cheste tabaiade e augurâsi un bon an, cuntune peraule grande dal vanzeli. Là che al dîs che si salvarìn cul TIGNÎ DÛR. E stant che, te storie, ce che nol à stât al pues vignî e ce che al à stât al pues simpri tornâ, magari tune forme gnove, cui aial dit che il sfas de Italie imblecade tal risorziment nol puedi sei une ocasion fenomenâl par che e florissi chê diviersitât regjonâl e etniche che, cence gjavâ nuie, i darès plui savôr e tignince al dut? E ancje chi un’altre detule: la muart dal lôf e je la fortune de piore. Te conte di Scufute Rosse, vierzint la panze dal lôf, e je saltade fûr la none, spirtade e scjalteride, ma vive. E parcè, passant ae realtât, spacant l’Italie no podaressial saltâ fûr un Friûl furlan?
Nissun no us improibìs di pensâ che il doman al sedi plui biel di vuê e nissun no nus improibìs di scombati par che dut chest al sucedi. Par chel al val la pene di stâ pronts aes novitâts de storie e di tignî dûr ancje cuant che al somearès che al sedi timp straçât. Che se al è un timp ben spindût, al è chel spindût lotant pe proprie tiere e pe proprie int. ❚
La Patrie dal Friûl n. 11-12 dal 1981
pre Antoni Beline


text:
ORT FURLAN
LIS VORIS…
Sul vieri di lune
• Si semenin, tal viert (a no mancul di 5 °C): bulbis di ai (ancje chel di Resie), jerbe rave, blede di cuestis, blede di tai, carotis, cauliflôr, verze brocul, verze capûs, verze, caulirave, lidric, lidrîs amare, rati, cevole, fenoli.
• Si traplantin cevole (ancje chê rose de Val Cose) e ai.
• Si protêç il teren intor des freulis cun materiâi di pueste par che no cressin jerbatis.
• Si ledrin i cesarons semenâts te Sierade.
• Si colte e si ledre la sparghere.
• Si sblancje il puar.
Sul zovin di lune
• Si semenin, tal viert: blede di ort, cesarons, savôrs, ravanei, plantis aromatichis.
• Si traplantin, tal viert: sparcs blancs e verts, jerbe rave, cauliflôr, verze brocul, verze capûs, cicorie, indivie, latuie capûs.
• Si riprodusin par division dal bâr lis plantis aromatichis: sutive, mente, jerbe di âf, mazorane.
Si cjapin sù:
bulbis frescs di ai, cicorie, puar, lidric di tai, lidric ros di Trevîs, spinaze, ardielut.
✒ Adriano Del Fabro


text:
150 agns fa e je stade concuistade la piche de mont Colians, la plui alte de Patrie
Vuê l’obietîf dai grancj scjaladôrs a son lis altis cimis des monts de Asie tant che l’Himalaya, ma un timp la sfide de “concuiste” des monts e jere in Europe.
Chest an si celebrin i 150 agns de prime assension de piche plui alte dal Friûl, il Colians (m. 2.780): almancul in maniere uficiâl, viodût che i cjaçadôrs e i pastôrs cjargnei, chê cime za le vevin scjalade.
Protagoniscj il grant esploradôr des Dolomitis, il vienês aristocratic Paul Grohmann, fondadôr dal circul alpin austriac, e un marangon e cjaçadôr di Culine, Niccolò Sottocorona.
Di chê volte, il Colians al è deventât un pont di riferiment pai escursioniscj che a puedin amirâ lis sôs bielecis e ricjecis gjeologjichis e botanichis. A son presints ancje cierts ripârs, tant che il Tolazzi e i Marinelli e la cjaminade e pues lâ indevant fasint une visite al lât Volaie sul confin italo austriac.
Intal stes an, e je stade ancje la prime assension dal Cervino (4.478 m): un an che duncje al à puartât ae concuiste de cime plui alte a ovest e chê plui a est dal arc alpin talian.
«Dispès – al à afermât Giulio Magrini, President de Associazion des sezions di mont dal Circul alpin talian – si dismenteisi che il Colians e je la nestre mont plui alte, confondintle cu la Mont Cjanine o cul Mangart. Inte stesse maniere che il Triglav al è une istituzion pai slovens, o il Glossglockner pai austriacs e i carinzians, o volaressin che il Colians lu deventàs pai furlans».
Insume, al podarès deventâ, par ogni furlan, un vêr simbul e la mont che si à di lâ sù almancul une volte inte vite. ❚
✒Redazion


text:
La Costituzion Messicane cumò e je bilengâl: la traduzion Spagnûl-Maya finide dopo agns
La costituzion Messicane e je uficialmentri deventade bilengâl.
Dopo agns di traduzion, une version spagnûl-maya de costituzion e je stade presentade al Senât dal Messic ai prins di Avost.
La lenghe maya e je la plui fevelade fra lis lenghis indigjenis dal Messic e il coordenadôr de traduzion Fidencio Briceno al à dit che rivâ a fâ la costituzion bilengâl al “costituìs un document di valôr inestimabil pe integrazion e pe identitât nazionâl”. Rindint il document disponibil in lenghe maya, il paîs al à fat un impuartant pas indenant e “fat in mût che il sisteme legâl al sedi a puartade di man dai indigjens”, al à zontât.
RICOGNOSSIMENT IMPUARTANT
Podê doprâ la lenghe indigjene te vite di ogni dì, come la costituzion, al da ae culture dal puest ricognossiment e valôr tant che al spagnûl, lenghe uficiâl.
Luis Raoul Gonzales Perez, President de Comission Nazionâl dai dirits umans, al à dit “nô o disaprovin ogni forme di discriminazion cuintri lis popolazion indigjenis, che a sedin fatis des autoritâts o che a vegnin des mancjancis di bande des autoritâts”.
L’Istitût nazionâl des lenghis indigjenis al à stimât che un milion di personis a fevelin dome la lôr lenghe. Almancul 800.000 a fevelin maya, clamât ancje Yucatan Maya. Des 364 variants che si fevelin in Messic, 60 a riscjin di lâ pierdudis. ❚
Radeschi


text:
CUINTRISTORIE DAL TARAMOT. Seconde pontade. “Spontani”, tant che butâ sù malte
Si disial Bélice o Belìce? Aromai no lu san plui nancje i sicilians.
I media talians corûts in zone par documentâ il taramot dal ‘68 a àn scomençât a clamâlu “Bélice”, e di chê volte ancje i locâi a àn cambiât il non de proprie val, in barbe ae toponomastiche autoctone di “Bilìci”. Al capite ancje di sintî pronunziâ “Frìuli” al Tg1, ma no si pues dineâ che in gjenerâl l’efiet mediatic dal taramot furlan al è stât chel di fâ scuvierzi ai talians che la trincee sgjavade dilunc dal front orientâl e jemplade di casermis (parcè che cussì al jere calcolât chê volte il Friûl: une tiere di nissun, di butâ in bocje ai invasôrs), no jere disabitade. Al jere a stâ invezit un popul particolâr, che al fevelave une lenghe dute sô e che al veve un mût propri di reagjî aes disgraciis, che a fossin une vuere o un taramot.
Ma al è forsit ancje plui impuartant osservâ che no dome i talians a àn scuviert il Friûl, ma che i furlans a àn scuviert se stes.
Intal intervent precedent o ai contât cemût che in chei agns i studiôs si interessassin al câs Friûl par contâ un model particolâr di disvilup che, lontan dal imponi une modernitât fate di proletarizazion, dislidrisament e abandon des campagnis, al smicjave anzit a integrâsi cul tiessût urban e sociâl premoderni. Lis piçulis buteghis artesanis si son evoludis in distrets industriâi e in fabrichis di grandece piçule e medie, e chest al è sucedût - chest element nol va dismenteât – soredut par vie di une compression salariâl che e à fat in maniere che di râr al aument de produtivitât si acompagnàs un aument adeguât dal podê di acuist dai lavoradôrs.
Al è chest un presit no di pôc che a pain i furlans, ma ae fin dai agns ‘60 si scomence a viodi calâ la grande emigrazion, e a tachin ancje lis primis tornadis dal forest.
I operaris, ancje se tra mil dificoltâts, sotpaiâts e sorecjariâts di lavôr, a restin intes lôr cjasis contadinis. I oms a deventin “metal agricultôrs”, lant in fabriche dopo vê guviernadis lis bestiis, e a convertissin lis feriis in permès dilunc dai periodis de semine e des racueltis. Lis feminis a dedichin une part dai gjalinârs ai cavalîrs, di vendi ae fabriche, o si dedichin al lavôr a domicili.
Se si esamine la vite dai borcs e dai piçui paîs distruts ai sîs di Mai, si puedin individuâ elements ricorints che a testemonein il costum di gjestî in maniere coletive bens comunitaris, che nol pues no riclamâ ae ment lis antighis viciniis. Dispès la mape di un borc e pues jessi stilizade cun liniis che a van de glesie ae ostarie, de fontane ae latarie, des corts aes placis. De fin dal Votcent, propit lis latariis sociâls a acuisissin un rûl socioeconomic di prin plan. Fin a pôc prime dal taramot, in cuasi ogni cjase e jere almancul une vacje. Ducj a conferivin il lat ae latarie e a fasevin il propri turni a judâ il fedâr. A chestis, dispès a jerin conetudis altris struturis comunitariis tant che i asîi (no statâi o comunâi, ma dal dut autogjestîts!) e i locâi de sagre.
E ven fûr cussì la trame di un tiessût sociâl orizontâl conetîf là che i leams solidaris si fondin e si fuartecin inte cogjestion dai varis spazis e des risorsis coletivis. Al è par chest che cuant che i viei a contin dai minûts dopo il taramot, al salte fûr che al è vignût “spontani” dâsi une man un cun chel altri. “Spontani”. Al è come cuant che tu i domandis a un muredôr “ma cemût fasistu a butâ sù la malte in chel mût?”. Mighe tal sa sclarî. I ven “spontani” fâ cussì, parcè che al è il so braç che – dai e dai – al à memorizât cence savê il moviment. E alore tu capissis che “spontani” nol è sinonim di “naturâl”, ma al descrîf invezit un compuartament cussì interiorizât che no si visisi di vêlu imparât.
E cussì, la autogjestion des tendopolis e la resistence a ogni element che al menaçàs la comunitât a son vignûts “spontanis”. Ma di chest o tratarai plui indenant.
Par cumò mandi, e un pinsîr a Giulio Regeni, un che nol à vût pôre di cirî. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)


text:
«In file 2016» ai Colonos, teme il taramot: “Paîs di maseriis e di pestelacs”
Un titul pasolinian pai gnûfs incuintris di In File, organizâts de associazion Colonos che si fasaran ancje chest Invier te vecje stale coloniche di Vilecjaze: “Paîs di maseriis e di pestelacs” sul cuarantesim aniversari dal taramot.
Cinc incuintris, tra chescj une visite vuidade al borc medievâl di Vençon (ai 14 di Fevrâr, us e conseìn di cûr), li che al vignarà fûr un fat straordenari: pe prime volte (e ultime) te storie centralistiche de Republiche taliane, il Stât al veve decentrât risorsis e podês ae Regjon e cheste ai Comuns, cjapâts dentri ancje lôr de responsabilitât di sieltis impuartantis e dificilis. Chel che al è stât clamât Modello Friuli, vuê aromai sdrumât.
Si son za davuelts i incuintris cu lis riflessions di bons. Duilio Corgnali e Laura Nicoloso, di Angelo Floramo cun Paolo Maurensig e “Un model furlan di ricostruzion” cun Franceschino Barazzutti, Lorenzo Cozianin e Roberto Dominici. Ma il program nol è finît: al è publicât sul sît www.colonos.it.
Il percors al è completât de serade di premiazion dai vincidôrs dal concors leterari In trê riis e de mostre di Stefano Tubaro, artist di prin plan tal panorame creatîf regjonâl.
Intant des seradis In File si podarà amirâ la instalazion artistiche di Chris Gilmour San Michêl, simbul de vitorie sul mâl. La partecipazion e je vierte pai socis, cuote pal 2016 20 euros. ❚
✒ Redazion


text:
martedì 27 novembre 2012
UNIONS DI COMUNS: IL PONT DE SITUAZION
MAI PLUI
“Sorridi ancora”: Impuartante cunvigne sul teme de violence di gjenar – e par memoreâ Eufemia Rossi - a Tisane intal Centri Polifunzionâl, joibe ai 29 di novembar
2012, a lis 18.00. Partecipait!
lunedì 26 novembre 2012
PRIN TURNI. ANCJE I FURLANS A SIELZIN BERSANI
Ae fin il risultât dal prin turni des primariis dal centri çampe al mande al balotaç Pierluigi Bersani (44,9%) e Matteo Renzi (35,5%). Ancje in Friûl-Vignesie Julie e in Provincie di Udin il segretari Bersani al è indevant. A Palaçûl e an votât in 111. Chescj i risultâts: Bersani 51, Renzi 36, Vendola 13, Puppato 9, Tabacci 2. Apontament a domenie ai 2 di dicembar.
Pubblicato da PD Palazzolo dello Stella a 13:08 Nessun commento:
Etichette: balotaç, basse furlane, bersani, centri çampe, democrazie, elezions, friûl, italie, palaçûl, pd, primariis, puppato, renzi, sel, tabacci, vendola
venerdì 23 novembre 2012
DOMENIE. VISAISI.
Domenie ai 25 di novembar, da lis 8.00 a lis 20.00, in dute Italie si votarà par sielzi il candidât de coalizion di centri çampe aes elezions 2013.
A Palaçûl seç e ufici eletorâl si cjataran alì de sede dal Partît Democratic, in Place Bini.
Lait a viodi su www.pd.udine.it par cjatâ ducj i seçs in provincie di Udin e ancje su http://www.primarieitaliabenecomune.it/ par vê plui informazions.
mercoledì 21 novembre 2012
I BAUSÂRS
Sul Messaggero di vuê o vin let che Ersagricola e a vendût une branche de Aziende Marianis (il cûr de aziende, lis stalis cun plui di 500 esemplârs di pezzata rossa) e a fitât ancje cuasi ducj i terens de Volpares. Il dut cuntune procedure une vore discutibile: si vendin i bens comuns (bens publics) in totâl assence di trasparence, cuintri il volê dal teritori (14 sindics e une schirie di conseis comunâi cuintri la vendite) e cence nancje inmaneâ un straç di gare publiche. Materie pe Cort dai Conts. La justificazion dal diretôr de Ersa e je che di riplanâ un passîf che al è rivât a 1 milion di euro intal 2011. Di assumisi la responsabilitât di une buse dal gjenar naturalmentri al diretôr Bellini no i passe nancje pal cjâf. Compliments.
Une operazion dal gjenar un ent regjonâl no le fâs cence il consens dai sorestants politics.
E si che la aziende Volpares Marianis fin cualchi mês indaûr e jere "un insostituibile patrimonio per l'agricoltura" .........
"Marianis è il paradigma del rilancio dell'agricoltura regionale, che non potrà basarsi solo sulla propria produzione, ma dovrà trovare e rivalutare nuovi contenuti legati al sociale, alla cultura e cura del territorio e della sua identità". Claudio Violino, 23 ottobre 2010
''Un'azienda la Marianis-Volpares - ha specificato l'assessore regionale alle Risorse rurali, agroalimentari e forestali Claudio Violino - che più volte stava per essere ceduta dalla Regione, mentre costituisce invece un insostituibile patrimonio per l'agricoltura''. Claudio Violino, 10 giugno 2011
«Il presidente Tondo non ha detto in maniera perentoria che l’azienda Volpares-Marianis sarà alienata: si valutino anche il bilancio sociale e culturale». Paride Cargnelutti, 23 ottobre 2011
L’azienda Volpares –Marianis per il momento non si venderà. Ad affermarlo, rassicurando così i 14 sindaci della Bassa friulana firmatari di una lettera in cui chiedevano di confermare la natura pubblica di queste due realtà, è stato lo stesso presidente della Regione Renzo Tondo presente ieri a Palazzolo. Renzo Tondo, 21 gennaio 2012
Un appello, quello di non privatizzare le due aziende, molto sentito tra gli amministratori, molti dei quali ieri non hanno voluto mancare. E di cui si è fatto portavoce anche il consigliere regionale Paride Cargnelutti. «Bisogna mettere in evidenza questo patrimonio – ha sottolineato - fatto di beni materiali e immateriali. Questo ricchezza va valorizzata in quanto se essa non ci fosse la Regione sarebbe più povera. Deve essere quindi mantenuta». Paride Cargnelutti, 21 gennaio 2012
Pubblicato da PD Palazzolo dello Stella a 16:19 Nessun commento:
Etichette: agriculture, basse furlane, bellini, bens comuns, buse, cargnelutti, ersa, fvg, marianis, palaçûl, pezzata rossa, regjon, sindics, teritori, tondo, vendite, violino, volpares
domenica 11 novembre 2012
COGNOSSI PAR RESISTI. DÎS LEZIONS SU FASSISIM, ANTI FASSISIM, RESISTENCE
La ANPI di Udin, in colaborazion cun ANED e Istitût Furlan pe Storie dal Moviment di Liberazion, e a inmaneât un cors di formazion sul teme de Resistence viert a ducj i interessâts. Il cors, “Cognossi par resisti. Dîs lezions su fassisim, antifassisim, resistence” si tignarà te sede de ANPI in viâl Ungheria 10 a Udin e al sarà articolât in dîs apontaments a partî di lunis ai 19 di novembar 2012.
Par cognossi il program complet e vê plui informazions fracait achì.
Par iscrizions: ANPI di Udin. tel. 0432 504813 e-mail: anpiudine@gmail.com
sabato 10 novembre 2012
IL WELFARE PADAN DI TONDO E DE LEGHE: VERETÂT E PROPAGANDE
La aministrazion regjonâl di centri drete vuidade di Renzo Tondo dilunc chest mandât si e viodude impugnâ e in tancj câs bolâ une vore di leçs di bande dal Guvier, de Cort Costituzionâl e di tribunâi talians e europeans. In particolâr tancj problemas e son rivâts des leçs di "ispirazion" leghiste che, cul obietîf par nuie logât di taiâ fûr dai servizis i imigrâts, e an finît par discriminâ ancje tancj talians. Sul "welfare padan" duncje e an scugnût meti lis mans plui voltis ma i leghiscj no an mai molât cun Pdl e Udc che i son lâts daûr. Duncje par vê dirit ai servizis e domandavin prime dîs agns di residence, daspò e son passâts a cinc, e cumò e an scugnût passâ a doi agns di residence in regjon plui cinc in Italie. Ancje la ultime version e jere stade considerade anticostituzionâl di bande da guvier ma, la notizie di chescj dîs, e je che il ricors al è stât considerât invalit di bande de Cort Costituzionâl e alore i leghiscj si sondiscjadenâts a cjantâ vitorie. In realtât nissun i a dât reson intal mert de cuistion e la falope e je stade dai funzionariis dal Guvier che e an presentât il ricors in ritart come che le Asgi nus spieghe une vore ben intal comunicât che us metin ca sot. Partant i comuns che e vessin di aplicâ chestis normis discriminatoriis e riscjin inmò, in presince di ricors presentâts di citadins, di jessi condanâts di cualsisedi tribunâl come che al è za sucedût plui voltis intal resint passât.
L’ASGI (Associazione Studi Giuridici sull’Immigrazione) apprende da notizie di stampa che durante l’udienza pubblica del 6 novembre di fronte alla Corte costituzionale sarebbe stato constatato che il ricorso presentato dal Presidente del Consiglio dei Ministri a nome del Governo contro la legge regionale del Friuli-Venezia Giulia 30 novembre 2011, n.
16 in materia di prestazione di welfare
è stato notificato fuori dai termini di 60 giorni prescritti dall’art. 127 della
Costituzione e dalle leggi. L’ASGI
esprime stupore e rammarico per un errore così banale e grave che sarebbe stato
commesso dagli uffici del Governo a proposito delle notifiche di un ricorso che
invece conteneva giusti rilievi di carattere
costituzionale. In ogni caso
è noto che ogni eventuale decisione di inammissibilità del ricorso ha una
valenza meramente processuale e non costituisce in nessun modo una conferma
della legittimità e della compatibilità della normativa regionale agli standard
costituzionali e ai principi fondamentali del diritto dell’Unione
europea. L’ASGI
ribadisce come, al contrario, la normativa regionale sul welfare che subordina
l’accesso a prestazioni sociali e familiari ad un requisito di residenza
biennale sul territorio regionale e, per i cittadini di Paesi terzi i quali non
siano titolari di un permesso di soggiorno CE per soggiornanti di lungo periodo,
ad un aggiuntivo requisito di anzianità di soggiorno quinquennale in Italia,
presenta palesi profili di incostituzionalità per violazione dei principi di
uguaglianza e ragionevolezza in quanto finisce per escludere intere categorie di
persone da benefici sociali che invece si prefiggono obiettivi di inclusione
sociale o di promozione di valori universalistici quali quella della funzione
genitoriale, della tutela della famiglia e dei minori. Inoltre la previsione di
un requisito di anzianità di residenza sul territorio regionale ai fini
dell’accesso a prestazioni di assistenza sociale pone un evidente ostacolo alla
libera circolazione dei cittadini all’interno dello spazio comune europeo, con
evidenti profili di incompatibilità con il diritto dell’Unione
europea. L’ASGI
ricorda che la vicenda non è affatto chiusa, sia perché l’eventuale pronuncia di
inammissibilità del ricorso presentato dal Governo dinanzi alla Corte
Costituzionale non impedisce che analoghe questioni di legittimità
costituzionale sulle norme della legge regionale siano in futuro sollevate dai
giudici durante qualsiasi giudizio in corso con un ricorso in via incidentale,
sia perché ogni giudice deve sempre disapplicare direttamente qualsiasi norma
nazionale (incluse quelle regionali) che sia incompatibile con le norme del
diritto dell’Unione europea in materia di libera circolazione dei cittadini di
Stati membri. L’ASGI
continuerà a promuovere apposite azioni giudiziarie per tutelare i diritti dei
cittadini, italiani, comunitari o di Stati terzi non membri dell’Unione europea,
violati da norme regionali incostituzionali e discriminatorie attualmente in
vigore nel FVG nell’accesso a prestazioni sociali quali l’assegno di natalità,
la ‘carta famiglia’, il fondo locazioni.
Pubblicato da PD Palazzolo dello Stella a 05:31 Nessun commento:
Etichette: asgi, consei regjonâl, cort costituzionâl, dirits, discriminazions, friûl-vignesie julie, leçs, leghe, tondo, tribunâl, welfare
giovedì 8 novembre 2012
CUN BANCA ETICA PAR DISCUTI DI TIERE E AGRICULTURE
Sabide ai 17 di novembar, alì dal Circul Arci Mis(s)Kappa in Vie Bertaldia, 38 Banca Etica us invide a partecipâ a cheste interessante cunvigne:
"Tiere e agriculture": la situazion nazionâl e internazionâl"
da lis
10.00 a lis 13.00
Marco Iob: La situazion internazionâl cun rivuart a agriculture e mudaments climatics, sovranitât alimentâr e lote ae denutrizion
Giorgio Osti: La corse ae tiere. Propueste di rivalorizazion dal ben tiere in Italie.
"Buinis pratichis intal nestri teritori"
da lis
14.00 a lis 16.30
Sergio Pascolo (titolâr az. agr. omonime e president AproBio): arlevament di gjalinis pe produzion di ûfs biologjics, situazion dal Bio in Regjon.
Giuliano Marini (az. agr. "Canais da la mîl"): Produzion mîl biologjic, progjet "Adote un bôç".
Dario Brollo. Il progjet "
La Costigliola",
aziende agricule biologjiche gjestide di Banca Etica, centri atîf pes
tematichis dal disvilup sostignibil.
Oscar Missero (az. agr "Li Zuculis" di Alzetta Rosmari). Produzion e vendite di prodots biologjics par une alimentazion sane, sostignibile, peade al teritori.
Tiziana Cimolino (Associazion Bioest). "Urbi et Horti", la esperience.
UN PAT CUL STÂT PAR UNE REGJON EUROPEANE
Si proviodin intervents di:
Debora Serracchiani (candidade ae Presidence de Regjon Friûl-Vignesie Julie, europarlamentâr): colaborâ cul Stât par un rûl european dal Friûl-Vignesie Julie;
Roberto Bin (Universitât di Ferare): la specialitât al timp de crisi, jenfri guvier tecnic e jurisprudence costituzionâl;
Leopoldo Coen (Universitât di Udin, component de comission paritetiche Stât - Regjon Friûl-Vignesie Julie): il protocol di intese par rilançâ une leâl colaborazion;
Gianmario Demuro (za component de comission paritetiche Stât - Regjon Sardegne): la esperience de comission paritetiche Stât - Regjon Sardegne.
Pubblicato da PD Palazzolo dello Stella a 15:51 Nessun commento:
Etichette: autonomie, comission paritetiche, crisi, cunvigne, d. serracchiani, europe, friûl, g.demuro, l. coen, partît, pd, politiche, r.bin, sardegne, specialitât, stât, udin
martedì 6 novembre 2012
DA LIS RISULTIVIS AE LAGUNE: UN SPAZI DI CUALITÂT PAR UN GNÛF PROGJET ECONOMIC E DI GUVIER DAL TERITORI
Publicât te pagjine des "letaris" dal Messaggero Veneto un contribût di Lorenzo Fabbro ufiert ae publiche discussion sul model di disvilup dal teritori e su propuestis par un gnûf model di gjestion aministrative. Il coordenadôr dal Pd de Basse Ocidentâl, recuperant concets za pandûts in plui di cualchi ocasion, al torne a bati su identitât e vocazions dal teritori e al torne a rilançâ la idee di une pussibile colaborazion/agregazion jenfri i comuns su lis rivis dal Stele (e no dome).
Ca sot il test complet dal intervent:
"Tiaris di aghis e di boscs”
Molto interessante il convegno organizzato alcuni giorni or sono dalla Sezione di Italia Nostra di Udine con il patrocinio del Comune di Rivignano. Nel corso dei lavori si è analizzata l’esperienza del Parco Comunale dello Stella, delle azioni dispiegate negli anni per la riqualificazione ambientale, del progetto di restauro e valorizzazione di Villa Ottelio e delle collaborazioni con Soprintendenza, Regione, Associazioni e Università per tradurre i progetti di tutela dell’ambiente e dei beni culturali in opportunità di sviluppo economico del territorio. Si è parlato di biodiversità, di ambiente, ma anche si storia e archeologia, di prodotti tipici e agricoltura di ultima generazione e di turismo e ricettività. Non da ultimo si è fatto riferimento al progetto di fusione del Comune di Rivignano con quello di Teor. La strada intrapresa a Rivignano è sicuramente quella giusta ma tale esempio dovrebbe stimolare riflessioni ed azioni di portata ancor più ampia. E’ da parecchio tempo che il nostro territorio sta affrontando una crisi dei modelli produttivi applicati negli ultimi 30/40 anni (agricoltura intensiva, polo turistico/mare spiaggia, industria manifatturiera a basso valore aggiunto) e che ci si confronta su ipotesi nuove e diverse di gestione amministrativa. Questa situazione, non affrontata con la necessaria decisione, si è incrociata, negli ultimi anni con la crisi globale che ha prodotto anche nel nostro territorio effetti pesanti dal punto di vista occupazionale, economico e sociale. La via di uscita è quella di individuare quanto prima una nuova e più attuale governance territoriale, un nuovo patto sociale ed un nuovo modello di sviluppo che parta dalla valorizzazione delle vocazioni e dalle eccellenze del territorio (inteso come uno spazio ampio che va dalla linea delle Risorgive alla Laguna) ovvero ambiente di pregio, agricoltura di qualità, turismo ed accoglienza, accompagnato da gestione associata dei servizi e da una pianificazione strategica e strutturale di area vasta. Le risorse del territorio sono naturali e culturali, perché il territorio è un mix inestricabile di natura e di cultura, prodotto dall’incessante azione dei processi naturali (orogenetici, “fluviali” e biologici) intrecciati con i processi culturali (attività, insediamenti, società). La ricerca delle vocazioni del territorio, unica chiave per capire cosa il territorio “domanda”, è intrinsecamente la miglior garanzia di sostenibilità. In altre parole, la sostenibilità, il progetto, non dovrebbero mai essere frutto di “invenzione”, ma risultato di ricerca continua e nuova consapevolezza. Se questa consapevolezza rispetto al nuovo progetto che vede protagonisti storia e paesaggio, ambiente, agricoltura e prodotti di qualità, servizi turistici e ricettivi si sta rafforzando è però evidente che il progetto, per funzionare, ha bisogno di una piattaforma ampia e condivisa. Il tema si intreccia anche con l’amministrazione ed il governo del territorio. Il progetto dell’Unione dei Comuni dello Stella (Rivignano, Teor e Pocenia) è stata un’iniziativa positiva ancorché isolata e spiace che abbia perso per strada uno dei protagonisti. A mio giudizio l’Unione avrebbe dovuto invece essere ampliata proprio partendo dalle vocazioni territoriali e dall’identità. Il fiume Stella, oltre che una straordinaria risorsa ambientale è anche un forte elemento identitario che caratterizza un territorio ed indica un possibile progetto socio economico ed amministrativo. Sarebbe impossibile pensare ad un’aggregazione di tutti i comuni rivieraschi ovvero Rivignano, Teor, Pocenia, Palazzolo, Precenicco? Si andrebbe davvero dalle Risorgive alla Laguna. Se aggiungessimo anche Muzzana del Turgnano avremmo un territorio di sei comuni, con grandi potenzialità dal punto di vista agro ambientale e turistico (i boschi e le acque), ed un bacino demografico di oltre 16.000 abitanti. Immaginate non solo il risparmio che potrebbe derivare da un’operazione di questa portata ma anche i vantaggi che deriverebbero da una pianificazione strategica e strutturale di area vasta (Parco su tutto il corso del fiume Stella, dalla zona delle risorgive all’oasi avi-faunistica delle foci, valorizzazione dei beni storici, paesaggistici, culturali e naturalistici, Villa Ottelio, il Marinaretto, il villaggio neolitico di Palazzolo, il Canevon di Precenicco, i vigneti e le ville di Pocenia ed i funghi e il tartufo dei boschi di Muzzana), da politiche territoriali condivise, dall’attrattività sicuramente maggiore nei confronti di finanziamenti europei, da una maggior facilità nella promozione e molto altro. I tempi della spending review e della crisi economica non sono tempi da ordinaria amministrazione ma esigono riflessioni e azioni più grandi e coraggiose. Su questa idea, già avanzata in altre sedi, e/o su altre che verranno auspico da subito una discussione ampia, trasparente e partecipata nel territorio delle “Acque e dei boschi”. Il rischio sarà, in mancanza delle scelte e del protagonismo del territorio, che qualcuno decida per noi.
Lorenzo Fabbro
Coord. Pd Bassa Occidentale
già Sindaco di Palazzolo dello Stella
Pubblicato da PD Palazzolo dello Stella a 15:44 Nessun commento:
Etichette: aghis, agriculture, ambient, aministrazion, basse furlane, boscs, disvilup sostignibil, flum stele, guvier teritori, lorenzo fabbro, pd, politiche, turisim
sabato 3 novembre 2012
ZUAN MINUT. TIERE E LIBERTÂT: STORIE DI UN RIVOLUZIONARI FURLAN
La fondazion Valmi Puntin, lis sezions ANPI di Aquilee e de Basse Furlane, la Leghe SPI CGIL di Aquilee e la AUSER Basse Furlane, in colaborazion cul Centri di documentazion e ricercje “L. Gasparini” us invidin a partecipâ ae presentazion dal libri di Federico Snaidero “Giovanni Minut. Terra e libertà: storia di un rivoluzionario friulano” che si davuelzarà vinars ai 16 di novembar, a lis 20.30, alì dal Municipi di Aquilee.
Te opare Snaidero al delineie il profîl biografic di une personalitât jenfri lis plui impuartantis e rapresentativis de storie furlane dal secul passât, la ricostruzion di une vicende personâl e politiche che e a traviarsât il ‘900, de Grande Vuere ae stagjon des lotis contadinis te Basse, dal avent dal fassisim ae emigrazion in Americhe Latine.
E parteciparan Federico Snaidero, autôr de publicazion, Giancarlo Bertuzzi, President dal Istitût Regjonâl pe Storie dal Moviment di Liberazion di Triest e Dario Mattiussi, President al Centri di documentazion e ricercje “Leopoldo Gasparini di Gardiscje.
Vie pe serade e sarà ricuardade ancje la figure di Renato Jacumin che intal 1974 al publicà un dai prins saçs dedicâts a lis lotis agrariis intal Friûl orientâl.
Gjavât fûr di Pup, Carli 2006: Memoriis platadis. Olmis di storie te narative popolâr furlane.Feagne: Edizions Associazion Culturâl “El Tomât”
Zuan Minut (1895 – 1967)
Giovanni Minut (dispès clamât Zovanin o, a pont, Zuan) al jere nassût a Visc ai 26 di Dicembar dal 1895 di une famee contadine. Di zovin al frecuente la scuele serâl agrarie di Gurize e cuant che e sclope la prime vuere mondiâl si ricjate cu la divise austriache, prime tes retroviis dal Friûl orientâl e po sui confins a soreli jevât dal Imperi. “Arlêf ” di une figure interessante di socialist e artist come Rodolfo Del Mestri [1], finide la vuere, si bute ad in plen inte militance politiche, ma soredut sindacâl prime cul partît socialist e po, cu la crevadure dal ’21, cui comuniscj. La sô passion, la sô preparazion e la sô capacitât oratorie lu puartin in curt a deventâ segretari de Federazion Provinciâl dai Lavoradôrs de Tiere, la leghe rosse dai contadins ative intal ex Friûl imperiâl [2]. Lu cjatìn protagonist intes lotis dai contadins e dai sotans dal Friûl orientâl che si cjatin a fâ i conts cuntune azion simpri plui agressive dai latifondiscj e dai proprietaris locâi e cuntun cambiament politic e aministratîf traumatic (cheste zone dal Friûl e jere stade, di fat, sot dal Imperi austriac par almancul cinc secui). Il partît popolâr che, fintremai la vilie de vuere, al jere stât il pont di riferiment de grande part de popolazion, acusât di jessi austriacant al ven perseguitât cun fuarce e i siei dirigjents principâi, tant che Faidutti e Bugatto, a son obleâts al esili. Ancje lis concuistis sindacâls e sociâls otignudis prin de vuere a vegnin metudis in discussion dal gnûf ordin politic che tai prins agns, intes gnovis provinciis, si poie, di fat, su comissaris nomenâts inaltrò e su la aministrazion militâr [3]. In curt al devente un dai personaçs plui cognossûts dal Friûl orientâl e un dai plui amâts de int. La sô figure e cjate un rivoc grues ancje su “Il Lavoratore della Sera”, cuotidian dai socialiscj stampât a Triest, là che al ven sorenomenât “il pridicjadôr socialist” e presentât come “il giovane compagno Minut che nelle riunioni fevele simpri furlan”. Minut, di fat, al fevele simpri par furlan ancje tai siei comizis e, ancje par chest, si cjate a ce fâ dispès cui carabinîrs che i proibissin di fevelâ te sô lenghe, come che i capite tal Març dal 1920 a Lonzan. Cuant che po, tal Mai di chel stes an, al ven arestât a Tierç tant che al cîr di fermâ i carabinîrs che a vuelin secuestrâi il fen a di un contadin, si discjadene il montafin. No coventin il stât di emergjence proclamât des autoritâts e nancje i reparts di ardîts mandâts a ocupâ i ponts strategjics, parcè che i lavoradôrs de tiere, ma ancje i operaris di Monfalcon si movin par liberâ il lôr “eroi”. Minut al pant un amôr totâl pe sô lenghe, pe sô tiere e pe sô int, che si pues viodi ancje tun librut di poesiis publicât tal 1921, [4] là che al jes dai schemis de poesie furlane in vore ta chei agns, sei dal pont di viste stilistic, sei di chel dai contignûts (cun tescj di denuncie sociâl e antimilitariscj). La jessude di cheste publicazion i discjadenarà cuintri dute la asse di une cierte part dal mont culturâl furlan che al judicave scandalôs sei il so stîl di roture, sei i siei argoments. Tal 1923 al emigre in Sud Americhe, prime in Argjentine e po in Uruguay, là che si fasarà un non te industrie dal lat. A obleâlu a cheste sielte e je la campagne difamadorieinviade cuintri di lui, no dome dai siei aversaris politics, ma ancje, e in maniere fintremai plui feroce, dai siei ex compagns socialiscj daspò de decision di passâ cui comuniscj. A cheste situazion si zontin lis violencis simpri plui pesantis cuintri di lui e de sô famee de bande dai fassiscj. Ancje Minut, duncje, come tancj altris militants antifassiscj al scugne cjapâ la strade amare dal esili.
[1] Par savê alc di plui su Del Mestri e sui siei rapuarts cun Minut si rimande al libri di: TASSIN, FERRUCCIO: Artist. Gorizia: Comune di Visco.
[2] Su la ativitât di Minut inte suaze politiche e sindacâl di chei agns intal Friûl orientâl al reste fondamentâl il libri di: JACUMIN, RENATO 1974: Le lotte contadine nel Friuli orientale 1891/1923. Udine: Doretti Editore.
[3] In mert si pues viodi: PUP, CARLI 1998: La seconde Irlande. Il Friûl orientâl tra il 1915 e il 1922. – in “La Comugne”, n.2. Udin: Edizions Kappa Vu.
[4] MINUT, GIOVANIN 1921: Rimis furlanis – Gurize: Tipografie Social. La publicazion e je stade riscuvierte al professôr Zorç Faggin che le à fate ristampâ intal 1977.
"Us saludi, o flamis di fûc, / e us invidi a disfâ tun moment / il sisteme dal siôr e dal pu[a]r / e po il mont sarà calm e content". (Zuan Minut - A lis bandieris, 1919)
Pubblicato da PD Palazzolo dello Stella a 09:24 Nessun commento:
Etichette: anpi, aquilee, basse furlane, carli pup, f. snaidero, friûl, ist. gasparini, libertât, libris, r. jacumin, rivoluzion, storie, tiere, valmi puntin, zuan minut
giovedì 1 novembre 2012
MANDI GAE
E je muarte vie pe gnot te sô cjase di Milan Gae Aulenti, architet di fame mondiâl. La Aulenti e jere nassude a Palaçûl ai 4 di novembar 1927 te cjase parsore la vecje buteghe dai Bini in Vie Rome.
Iscriviti a: Post (Atom)


text:
Mitologjie greghe
La mitologjie greghe e je la racuelte di ducj i mîts e lis liendis de culture dai grêcs antîcs che a rivuardin i lôr diu e eroi, la lôr concezion dal mont, i lôr cult e lis pratichis religjosis.
I studiôs contemporanis a studiin e a analizin i mîts antîcs cirint di capî lis istituzions politichis e religjosis de antighe Grecie e, in gjenerâl, dute la civiltât greghe antighe.
La mitologjie greghe si compon di une largje racuelte di contis che a sclarissin la origjin dal mont e a contin in detai la vite e lis aventuris di un grant numar di dius e deis, erois e eroinis, mostri e altris creaturis mitologjichis. Chestis contis in principi a son stadis componudis e difondudis intune forme poetiche e compositive orâl, invezit a son rivadis fin a nô prin di dut par vie dai tescj scrits de tradizion leterarie greghe. Lis fonts leterariis plui antighis cognossudis, i doi poemis epics Iliade e Odissee, a concentrin la lôr atenzion sui avigniments che a zirin ator de vicende de vuere di Troie. Altris doi poemis cuasi contemporanis aes oparis omerichis, la Teogonie e Lis voris e i dîs scrits di Esiodi, a contegnin invezit contis che a rivuardin la gjenesi dal mont, la cronologjie dai sovrans celescj, il sucedisi des etâts dal om, il principi des soferencis umanis e la origjin des pratichis sacrificâls. Diviersis liendis a son contignudis ancje intai Imnis omerics, intai framents dai poemis dal Cicli epic, intes poesiis dai lirics grêcs, intes oparis dai tragjediografs dal secul V p. di C., intai scrits dai studiôs e dai poetis de etât elenistiche e intai scritôrs romans tant che Plutarc e Pausanie.
Lis ruvinis monumentâls cjatadis fûr intai sîts archeologjics miceneus e minoics a àn judât a sclarî cierts problemis ponûts de epiche omeriche e a àn furnît cuintriponts concrets su particolârs presints intes contis mitologjichis. I argoments contâts de mitologjie greghe a son stâts ancje rapresentâts in tancj manufats: i dissens gjeometrics su la superficie di vâs e plats che a son di assegnâ fintremai al secul VIII p. di C. a ritratin senis ispiradis al cicli de vuere di Troie o aes aventuris di Eracle. Ancje dopo, sui ogjets di art a saran rapresentadis senis gjavadis di Omêr o di altris liendis, cussì di furnî ai studiôs materiâl suplementâr a supuart dai tescj leteraris.
La mitologjie greghe e à vût une influence tant grande su la culture, lis arts e la leterature de civiltât ocidentâl e la sô ereditât e reste ore presint ben vive intai lengaçs e intes culturis che a fasin part di cheste zone dal mont. E je stade simpri presinte intal sisteme educatîf, a partî dai prins grâts de istruzion, intant che poetis e artiscj di dutis lis etis si son ispirâts a cheste, metint in evidence la rilevance e il pês che i temis mitologjics classics a podevin rivistî in dutis lis epochis de storie.
I dius grêcs[cambie | modifiche il codiç]
Ogni diu al à la sô gjenealogjie, al cîr di rivâ a i siei fins e interès, al è dotât di capacitâts specifichis e al à une personalitât uniche e di podê distingui a clâr di chês di chei altris; in ogni câs chestis descrizions a divegnin di diviersis variantis locâls des liendis, e chestis variantis cualchi volte a son in contrast tra di lôr. Cuant che chescj dius a vignivin clamâts intai componiments poetics, intes preieris o dilunc dai rituâi di cult, si si dreçaviur cumbinant il lôr non cuntun o plui titui, che a distinguevin tra lis variis formis che i dius stes a podevin pandisi. Lis divinitâts principâls e cognossudis in dute la Grecie a jerin: Uran. Gjee, Cron, Zeus, Ere, Efest, Afrodite, Poseidon, Ermes, Ares, Demetre, Artemide, Atene, Dionis, Apol.
La plui part dai dius e jere associade a aspiets specifics de vite. Par esempli, Afrodite e jere la dee dal amôr e de bielece, Ares de vuere, Ade dai muarts e dal sot tiere e Atene de savietât e des arts. Ciertis divinitâts, tant che Apol e Dionis, a mostravin personalitâts complessis e si interessavin di varis aspiets de vite, intant che altris, cemût che Estie o Eli, a jerin pôc plui che personificazions. I templis grêcs plui sugjestîfs e maestôs a son stâts dedicâts pal plui a un numar ristret di dius, chei che il lôr cult e jere centrâl inte religjositât paneleniche. Al jere in dut câs comun che regjons singulis o citât o vile a fossin une vore devotis ancje a divinitâts minôrs calcoladis lis lôr protetoris. Cun di plui, in tantis citâts il cult des divinitâts plui cognossudis al jere praticât lant rituâi daûr particolârs locâi, che ju associavin a liendis straniis, inaltrò dal dut discognossudis. Dilunc de etât eroiche, il cult dai erois e dai semidius si à metût dongje a chel des divinitâts principâls.


text:
SLOVENIE. In Italie cumò e je “la buine scuele”, ma in Slovenie cemût ise la scuele?
Il prin di Setembar in Slovenie e je sunade la prime campanele dal an scolastic 2015/2016 e il so principi al à coincidût cuasi cu la fin dal prin an di lavôr dal guvier di Miro Cerar(ai 18 di Setembar). E je stade duncje cheste une ocasion otime par analizâ la ativitât fate da singui ministeris, cjapât dentri chel de istruzion vuidât di metât Mai di Maja Makovec Brencˇicˇ, nomenade ministri dopo lis dimissions, prime di Stanka Setnikar Cankar, e po dopo di Klavdija Markež (in cjarie dome pôcs dîs).
I ASÎI_ In Slovenie i fruts a puedin scomençâ il cicli prescolastic (che al coincît cui asîi nît e cu lis scuelis de infanzie) e frecuentâ i asîi dal compiment dal 11 mês. A pet de situazion in Italie, i asîi in Slovenie no sierin dilunc dal Istât. Ae fin dal an scolastic passât, i asîi slovens a jerin frecuentâts di 89 mil fruts, il numar plui alt fin cumò, cuntune percentuâl di inclusion dai fruts in etât prescolastiche dal 76,8%.
IL CICLI PRIMARI_ In aument continui a son ancje i arlêfs dal prin cicli scolastic, che al corispuint aes primariis e secondariis di prin grât in Italie e che al dure in complès nûf agns. Il numar dai arlêfs chest an al à fat regjistrâ un aument sensibil: a son di fat cuasi 173.960, sui 6 mil in plui a pet dal an scolastic 2014-2015. Di chescj, 21.807 a son i fruts iscrits al prin an. La tindince positive, daûr dai dâts dal ministeri, e varès di lâ indevant e rivâ cuasi ai 182 mil arlêfs intal an scolastic 2018/2019. Par ce che al tocje il program formatîf, al è previodût tant che materie facoltative il studi di une lenghe foreste pai fruts des primis classis. Dal an scolastic prossim il studi di une lenghe foreste al sarà obligatori invezit de seconde classe.
AE AVANVUARDIE PAI METODIS_ Novitât ancje par ce che al tocje il gustâ sovenzionât dal Stât pai arlêfs. Fin cumò a vevin dirit al gustâ a gratis i fruts des fameis là che il redit pro capite nol passave il 18% de paie medie a net slovene. Dal prin di Zenâr la percentuâl e vignarà cressude al 36%, slargjant ancjemò di plui il numar di chei che a àn dirit e che, daûr des stimis dal ministeri, a varessin di jessi plui di 8.500. Il compens mensîl net medi dai lavoradôrs slovens in Lui al rivave a 1.005,06 euros.
La Slovenie e je di agns tra i stâts de UE che a son, ancje in cjamp scolastic, plui ae avanvuardie par ce che al tocje metodis inovatîfs: comunitâts virtuâls par insegnants, classis virtuâls, ûs di ordenadôrs, internet e altris struments tecnologjics. A son 710 i istitûts di formazion (cjapâts dentri asîi, scuelis e altris istitûts) che a son furnîts cun tecnologjiis modernis. A son stâts cuistâts 2.265 ordenadôrs, 1.303 portatii e 113 proietôrs. Il 70% dai arlêfs e students slovens al frecuente istitûts che a àn a disposizion un colegament internet a fibre otiche (1GB/s la velocitât garantide).
RUSSACS PLUI LIZÊRS_ Cun di plui, za dal 2004, il ministeri al è daûr a c irî di ridusi il pês dai russacs e borsis dai fruts promovint la creazion di libris di test eletronics, aurint ancje ai fonts europeans. Cumò a son daûr a testâ 42 libris di test digjitâi, interatîfs. Vincjecinc tra chescj a son stâts za confermâts. Pai students des scuelis secondariis e pai universitaris e je stade creade di pueste ancje la aplicazion mobile „eVŠ“ che ur permet di acedi a informazions sui programs di studi e su ufiertis particolârs che ur son dedicadis, des pussibilitâts di lavôrs pai students aes borsis studi. ❚
Tjaša Gruden


text:
EDITORIÂL - Taramot 40 agns dopo: une ricostruzion “restade li”?
Al sucêt dispès che, o par vie di cjamin masse lunc o par strachece, une persone e vedi dibisugne di une polse e i vegni di cjalâ indaûr par misurâ cul voli de inteligjence e la batude dal cûr la trate finide. O soi daûr a cirî di cjalâ dentri i 40 agns che nus separin dal taramot dal 1976 e mi acuarç che, forsit par vie de presbiopie tipiche dai anzians, o rivi a viodi cun vivece i avigniments plui lontans, e invezit chei plui resints fûr fûc, velâts di une coltrine infumatade e opache.
_O vin vivût i agns straordenaris di un moviment popolâr che, da lis tendis tor dai rudinaçs dai siei paîs, al à domandât daurman il so dirit a vignî calcolât no ogjet di un plan gjenerâl di ricostruzion, ma sogjet politic di une progjetualitât che e veve di misurâsi cul ambient, cu lis relicuiis dal so passât, cu la sô identitât storiche, culturâl e linguistiche, cun lis sôs dibisugnis sociâls. La partecipazion popolâr e à rapresentât di plui che une istance formâl, deventant sostance, inteligjence e passion, sacrifici e rivolte inte trame fisse des comunicazions in etât pre telematiche, intes riunions e intes assembleis, intes manifestazions imponentis di place, fin a chel çucul che al à svolât sul cjâf di Giulio Andreotti.
_O pues dâi no dome a mi, ma ancje ai tancj amîs che cun me si àn impegnât, il merit di vê provât di fâ di Vençon une farie pal progjet di une ricomposizion fedêl dal centri storic, ativant risorsis umanis famosis par sience e cognossince, elaborant metodologjiis di intervent sostignibii su la base de ricercje sientifiche e aes gnovis tecnologjiis; ma cheste farie - e chi e sta la part plui inovative dal nestri progjet - al à tignût simpri lis puartis spalancadis ae popolazion, profitant anzit par cjapâle inte ideazion dal futûr pussibil e concret de nestre citât.
_Inte resinte cunvigne udinese su la valutazion dai bens culturâi dopo il taramot, un esponent dai plui studiâts inte dissipline dal restaur in Italie, finide la visite al Domo di Vençon, nol à dome ricognossût il rigôr sientific de ricomposizion, ma al à afermât che chê glesie, par sigûr il risultât plui madûr de nestre semine laboriose e cruziade, e jere tant che une opare di poesie. Par lei la poesie i vûl une ment libare e un grant cûr, ma a son propit chestis facoltâts che, aromai di tancj agns, si son indebilidis se no studadis.
_La ricjadude ancje sul Friûl di fenomens simpri plui invasîfs e di caratar globâl al à compuartât dal sigûr l’impuariment morâl, la sierade individualistiche, la colade di ogni tension ideâl: dut si è fat opac, dut al devente gjeneric, dut al devente indistint, tant che al va a pericul di pierdisi ancje il valôr simbolic di une ricostruzion che e voleve sburtâ ancje ae rinassite sociâl e economiche.
_O puarti dome, in sierade, un esempli, misure dal penç de fumate che nus involuce: a Vençon, une mostre preziose des medaiis incidudis di doi concitadins innomenâts che si son formâts ae Zecca dello Stato no dome no je stade calcolade buine par vignî ospitade intai spazis famôs dal Comun, ma la aministrazion comunâl no à nancje acetât l’invît a patrocinâ cheste iniziative.
_Al valeve pardabon la pene cori tant par dopo tirâsi indaûr scaturîts denant a travuarts di cheste fate? ❚
✒ Remo Cacitti


text:
Pre Bepo Marchet, il cjantôr de anime dai furlans
Se al è un om che al à savût lei te maniere plui ecletiche la anime platade e mancul cognossude de storie, de art, de culture e de lenghe dal Friûl, si pues dal sigûr individuâ cheste figure in pre Josef “Bepo” Marchet. Predi, insegnant, studiôs, om di letaris, storic e critic de art nassût a Glemone, al è stât jenfri i plui dinamics esponents de culture furlane tornade a nassi daspò de Seconde Vuere Mondiâl. Consacrât tal 1925 a 23 agns, si jere laureât prin in teologjie e daspò in letaris inte Universitât Catoliche di Milan. Il zovin predi al jere inteligjent, masse inteligjent, intun moment dulà che il Fassio nol voleve sintî fevelâ di autonomie: ni di pinsîr, ni di teritori. Ogni tant i scjampave cualchi osservazion masse sclete, e alore tal 1936 Marchet al fo mandât in “mission” di capelan militâr in Abissinie: cussì, par cuietâlu un pôc.
La esperience dut câs no à studât, ma e à rinfuarçade la sô critiche al regjim, che lu à mandât al confin a Bobbio, dongje Piacenze.
La sô reazion a une ditature che ti cjalcjave dentri principis identitaris cuintri des minorancis e je lade indevant daspò de Liberazion, cuant che al è stât jenfri i prins a dâ forme a un pinsîr autonomist, sedi dal pont di viste culturâl, ispirant il coletîf poetic di Risultive, sedi di chel politic, animant la vôs plene di snait de Patrie dal Friûl, gjornâl fondât e diret adun cul anarchic Felix Marchi. Ma ancje la storie de nestre art e je in debit cun lui: al à dât di fat dignitât ae sculture in len che fin ai siei studis e jere in buine part discognossude. E soredut al à catalogât cun scrupul plui di 800 gleseutis che al à dissegnât a une a une cu la chine, intune opare che e je coventade a fâ resurî tancj di chescj edificis dopo dal taramot. Fondamentâi pe ricercje de coinè de marilenghe a son i Lineamenti di grammatica friulana dal 1952; ma forsit il so lavôr plui famôs e rivoluzionari al è la Cuintristorie dal Friûl (jessût dome dopo la sô muart, tal 1974), leture critiche “in clâf furlane” des vicendis storichis de Patrie. Dal pont di viste stretementri leterari lis sôs Letaris ai furlans a son piçui saçs di scriture argomentative indreçade a varis interlocutôrs imagjinaris.
La muart ai 8 di mai dal 1966 e à çoncjât masse adore une ativitât penze e impuartante. A son passâts 50 agns di cuant che al è mancjât, ma ancje se la sô olme inte culture nostrane e je indelebile, lis istituzions a somein dismenteâsi di lui e no àn inmaneât nissun apontament uficiâl di ricuart.
Brut segnâl: un di chei che a lui
no i plasaressin… ❚
✒ Walter Tomada


text:
Il Retôr si smentee de cuistion furlane cun le ministre, e sì che al veve dome di fâ il postin…
Juste 40 agns indaûr, il prin di Dicembar dal 1975, e je stade depositade te Cancelarie de Cort di Cassazion a Rome la propueste di leç di iniziative popolâr che e domandave di fâ nassi ancje in Friûl la Universitât, e che e varès cjapât sù 125 mil firmis. Une mobilitazion di no crodi: ma 40 agns dopo, ce restial di chel sium di un sfrancjament culturâl de nestre int? Chei che le àn domandade e otignude a pensavin ae Universitât di Udin tant che a une palestre di cressite pai nestris zovins, une farie di ideis pe nestre tiere, un templi dal savê che al metès dongje la dimension internazionâl cu la custodie de nestre identitât storiche e culturâl. A volevin insome, “une Universitât che si bat pal Friûl”: invezit a àn otignût “un ateneu che si sbat dal Friûl”. Al pont che – lu à dit un dai pôcs professôrs furlaniscj restâts, Sandro Fabbro, intune cunvigne di resint – se si gjavàs l’articul costitutîf de Universitât che al fevele in maniere esplicite dal leam di cheste istituzion cul teritori, pe plui part i docents no bataressin voli, e tancj a saressin fintremai contents.
OCASION PIERDUDE
Une des situazions plui adatis a dineâ cheste acuse e sarès stade la cunvigne che a Otubar il Pd al à organizât a Udin e che e à riclamât chenti ancje la ministre Stefania Giannini. Tantis polemichis a son vignudis fûr par vie dal fat che la politiche no jentre dispès intune istituzion che e varès di mantignîsi libare e pluraliste, cence fâsi doprâ di chest o di chel schiriament politic. E cussì, un trop di “furlaniscj” (cussì il “Messaggero Veneto” al clame chei che a disin e a fasin alc a pro de nestre tiere) al à decidût di pandi il so marum cuntune manifestazion che e veve la ambizion di contestâ il retôr Alberto Felice De Toni pe sô sielte di “vendi” l’ateneu al Pd talian. Pûr rispietant la lôr opinion, forsit la polemiche di fâ in chest câs e sarès stade une altre. Ciert, resons di elegance e di oportunitât a varessin conseât di no vierzi in gran pompe la Universitât ae fieste di un singul partît. Ma ae fin, cun chê di miorâ la Universitât e dâ gnovis oportunitâts ai furlans, si podarès gloti chest e altri. Il probleme invezit al è une vore plui concret. E al rivuarde problemis che nissun, nancje chei che a manifestavin di fûr dal Toppo Wassermann, al à denunziât, ven a stâi la disparitât in tiermins di finanziaments dal sisteme de cognossince in Friûl rispiet a chel di Triest, e soredut il fat che za di trê agns il nestri ateneu nol pues plui previodi ad implen une didatiche e la formazion dai insegnants in marilenghe.
UN POSTIN PÔC FURLAN
Chestis a saressin stadis robis che il retôr al varès vût di discuti cul ministri par vê dutis lis garanziis che pe nestre universitât a saran i imprescj finanziaris e normatîfs par lâ indevant a fâ simpri miôr un lavôr complès ma necessari. Ven a stâi, produsi une classe dirigjente che no sedi furlane dome par câs, ma par cussience e braùre. Nol risulte che il retôr al vedi frontât cu la Giannini nancje une des dôs tematichis, ancje se i ben informâts a disin che su la cuistion dal furlan nol varès vût di fâ nuie di plui che consegnâ ae ministre une letare za prontade di Arlef e Regjon, che e sclarive ben ce che al covente fâ par risolvi il probleme. Ma il retôr come postin nol à funzionât: e la letare in man ae Giannini no je mai rivade. Si viôt che in chê dì De Toni al jere Felice, ma no furlan. Se no, si sarès inacuart di vê un lavôr di puartâ indevant fin insom. E in che volte i “furlaniscj”, ma ancje ducj i furlans, no varessin vût nuie ce dî. ❚
Redazion


text:
Il
tribunâl suprem spagnûl al à confermât lis decisions de Audiencia
Nacional, ven a dî l’orghin
judiziari che al à cjapât sù la ereditât dai tribunâi speciâi
di ete franchiste, cuintri de rêt des herriko
tabernak, o sei i locâi gjestîts de
çampe indipendentiste basche. Cundut di cualchi piçule mende, la
sentence e fâs duncje buine la linie de acuse e, dongje di condanâ
ae preson vincj militants, e previôt la confische di 107 herriko
tabernak. Daûr de tesi de acuse viodût
che i locâi a jerin di proprietât di Batasuna e che il moviment
basc al jere stât metût fûr leç su la fonde de teorie che al
sarès stât une emanazion di ETA, alore ancje lis herriko
tabernak a vevin di jessi leadis ae
organizazion armade basche e le varessin fintremai sostignude cu lis
lôr ativitâts ancje se no si à puartade nissune prove concrete di
chest finanziament. Pal puartevôs di Sortu, il gnûf partît de
çampe indipendentiste basche, si trate di une sentence che e colpìs
ativitâts legjitimis e legâls dome par resons ideologjichis e che e
puarte ae plui grande confische di bens par motivazions politichis
dai timps dal franchisim. Pal partît Aralar si trate di un scandul
juridic: che passe un centenâr di societâts metudis in pîts cul
contribût di miârs di citadins bascs a sedin confiscadis e a
jentrin intal patrimoni dal stât spagnûl e rapresente une vere
robarie.
Font:
Naiz:,
19/06/15


text:
Dopo
che il president francês François Hollande si è impegnât pe
ratifiche de Cjarte europeane des lenghis regjonâls o minoritariis e
al à fat savê che l’esecutîf al è daûr a meti jù un progjet
di leç pe ratifiche de Cjarte, il gjornâl Ouest France al à
comissionât un scandai su chest teme. Il risultât al à lassât
scaturîts diviers di lôr dal moment che al mostre cemût che i
citadins a sedin une vore plui vierts de classe politiche sul
argoment. Cun di fat, il 72% dai intervistâts al à declarât di
jessi dacuardi cul ricognossiment uficiâl des lenghis minorizadis.
Font:
Jornalet,
19/06/15


text:
Bologne
Bologne (Bulåggna par bolognês) al è un comun di 387.554 abitants, cjâflûc de omonime provincie (BO) e de regjon Emilie-Romagne.
E fo la sede di une des primis universitâts (za dal XI secul), e je ancjemò vuê la mete di un grum di students, che a crein une ricjece culturâl e di ideis gnovis e alternativis, fra lis plui amiradis vie pal mont. Bologne e je cognossude ancje pai siei tors e i puartins (che a rivin a 38 km dome tal centri storic, câs unic tal mont), comprindût il plui lunc dal mont, il Portico di San Luca, che cun 3.500 m e 666 arcs al lee il centri storic dentri lis muris cun la basiliche di San Luche, logade parsore di un cuel e ancjemò vuê obietîf di une vore di pelegrinaçs.
Il patron de citât al è San Petroni, che al cole ai 4 di Otubar.